Kansainvälinen suunnistusliitto (IOF) on julkaissut mielenkiintoisen tiedotteen sotilaiden MM-kisoihin liittyen.

Sotilaiden MM-kisat alkoivat perjantaina näyttävillä avajaisilla. Kuvassa Wuhan Sports Center Stadiumille kannetaan Suomen sinivalkoista lippua. AOP

Sotilaiden MM-kisat alkoivat perjantaina Wuhanissa, Kiinassa. Seitsemännen kerran järjestettävässä tapahtumassa on mukana yli 9 000 urheilijaa kaikkiaan 27 lajissa.

Yksi lajeista on suunnistus, jonka mitaleista taistellaan sunnuntain ja keskiviikon välisenä aikana kaikkiaan kolmessa eri kilpailumuodossa, miehissä ja naisissa. Nelipäiväisen suunnistusosuuden ensimmäiset mitalit oli tarkoitus jakaa keskimatkan kilpailussa, mutta vaikka se käytiin heti sunnuntaina, mitaleita ei päästy jakamaan vielä maanantainakaan.

Keskimatkan kilpailua varjostaa isäntämaan urheilijoiden laajamittainen huijausyritys.

Kiinaa edustaneet urheilijat saavuttivat naisten kilpailussa alun perin sijat yksi, kaksi ja neljä sekä miesten kilpailussa sijan kaksi. Täysin tuntemattomien urheilijoiden tulos oli luonnollisestikin todellinen sensaatio. Esimerkiksi naisissa voittoa juhlineen Meizhen Lin aika oli yli kuusi minuuttia parempi kuin nelinkertaisen MM-mitalistin, kolmanneksi sijoittuneen Venäjän Anastasia Rudnajan. Toiseksi tullut Qian Yang voitti hänkin Rudnajan yli neljällä minuutilla.

Synkkä totuus alkoi paljastua nopeasti.

Kävi ilmi, mikä on sittemmin pystytty myös todistamaan, että kiinalaisurheilijat olivat saaneet apua maastossa olleilta katsojilta. Maastoon oli tehty merkintöjä ja pieniä polkuja, joista vain kiinalaisurheilijat olivat tietoisia. Suunnistukseen kuuluu olennaisena osana se, ettei kilpailumaastoihin saa tutustua etukäteen.

Venäjän, Sveitsin, Ranskan, Belgian, Puolan ja Itävallan joukkueet tekivät IOF:lle virallisen protestin, ja kilpailun tuomaristo hylkäsi kiinalaisurheilijoiden suoritukset. Lisäksi kiinalaisilta evättiin osallistumisoikeus maanantaina käytyyn pitkän matkan kilpailuun ja keskiviikkona ohjelmassa olevaan viestiin.

Kiina valitti tuomiosta, mutta tuomaristo ei muuttanut tekemäänsä päätöstä. Tästä ilmeisen tuohtunut järjestelytoimikunta yritti alun perin jopa perua maanantaiksi päivätyn pitkän matkan kilpailun, mutta Kansainvälinen sotilasurheiluliitto pääsi kisajärjestäjien kanssa sopuun, ja kilpailu käytiin alkuperäisen suunnitelman mukaisesti.

Keskimatkan tuloksia ei ole edelleenkään vahvistettu. Kiinalaisten hylkäyksien johdosta Sveitsi on viemässä miehissä kolmoisvoiton Matthias Kyburzin johdolla, ja naisissa Venäjä on ottamassa kaksoisvoittoa Rudnajan johdolla.

Suomalaissuunnistajien toistaiseksi paras tulos on Akseli Ruoholan 15. sija maanantain pitkällä matkalla.